**ΗΛΕΚΤΡΑ**

**Δευτέρα 15. 09, στις 20:30**

**Επεισόδιο 1ο.** Ένας αέρας παρασύρει τα πεσμένα φύλλα στα καλντερίμια της Αρσινόης. Μια σιωπή, απόκοσμη, σκεπάζει το νησί. Λίγο πριν όλα, αρχίσουν να ουρλιάζουν. Η Ηλέκτρα με τον Παύλο τρέχουν καβάλα σε δύο άλογα. Ο Βλάσης τρέχει, αναζητώντας τη Νεφέλη. Μπαίνει λαχανιασμένος στο σπίτι του πατέρα της και βρίσκει τον Σωτήρη να κείται αιμόφυρτος. Η Νεφέλη; Πού είναι; Η Δανάη; Πώς γίνεται να βρίσκεται πίσω από τα κάγκελα του αναμορφωτηρίου; Η Αγνή παλεύει να πείσει τον Νικόλα να πάνε στο νοσοκομείο. Στο αίμα τους, το δηλητήριο που της έδωσε ο ίδιος. Το παιδί μας, Νικόλα, ουρλιάζει εκείνη. Μα ο Νικόλας, στρέφει αλλού το βλέμμα. Το αρχοντικό των Βρεττών, ζωσμένο στις φλόγες. Καταμεσής στο σαλόνι, αναίσθητοι ο Βρεττός και η Τιτίκα… Και στην όχθη του ποταμού, η Νεφέλη, αναίσθητη κι αυτή, με το νυχτικό της γεμάτο αίματα. Ένας αέρας παρασύρει τα πεσμένα φύλλα στα καλντερίμια της Αρσινόης. Φθινοπώριασε. Και όλα, είναι κατακόκκινα.

**Τρίτη 16. 09, στις 20:30**

**Επεισόδιο 2ο.** Ενώ ο Χάρης προσπαθεί απεγνωσμένα να ενώσει τα κομμάτια του παζλ, γίνεται αντιληπτό πως από το νησί έχει εξαφανιστεί πολύς κόσμος για να πρόκειται για σύμπτωση: ο Παύλος και η Ηλέκτρα λείπουν και η Δόμνα φοβάται τα χειρότερα… Ο Νικόλας και η Τιτίκα δεν έχουν δώσει ακόμα σημεία ζωής, ενώ η Νεφέλη βρίσκεται στα χαμένα, μην μπορώντας να θυμηθεί το παραμικρό. Στο μεταξύ, η είδηση του θανάτου του υπουργού γίνεται γνωστή και η Φιόνα είναι έτοιμη να κάνει την επόμενη κίνησή της. Στον Βασίλη, όμως, όλα τα τελευταία γεγονότα αρχίζουν να φαίνονται ύποπτα. Μήπως ήρθε η ώρα να μιλήσει ανοιχτά με τον Κυριάκο και να δουν τι μπορούν να κάνουν; Ειδικά από τη στιγμή που κινδυνεύουν δικοί τους άνθρωποι. Κι ενώ η Ηλέκτρα με τον Παύλο προσπαθούν να διαφύγουν, συνειδητοποιούν πως βρίσκονται καθηλωμένοι στη μέση του πελάγους, χωρίς κανένας να γνωρίζει το στίγμα τους. Αυτό όμως, δεν είναι το χειρότερο που τους επιφυλάσσει η μοίρα. Σε μια στιγμιαία αναλαμπή, ο Σωτήρης κάτι προλαβαίνει να ψελλίσει στον Βρεττό. Καταδεικνύει τον δολοφόνο του; Ή παλεύει να του πει κάτι άλλο;

**Τετάρτη 17. 09, στις 20:30**

**Επεισόδιο 3ο.** Η Νεφέλη, παραξενεμένη από τη συμπεριφορά των γύρω της, αρχίζει να πιστεύει ότι κάτι της κρύβουν. Παλεύει να θυμηθεί τι συνέβη, αλλά οι μνήμες της παραμένουν θολές. Παράλληλα, στο αρχοντικό των Βρεττών επικρατεί αναστάτωση, με τον Βρεττό να ψάχνει με μανία τον ένοχο για την απόπειρα δολοφονίας του Σωτήρη. Το βλέμμα του πέφτει πάνω στην Αγνή, την οποία και πιέζει να του πει όσα γνωρίζει, εκείνη όμω,ς πώς θα αντιδράσει; Ο Χάρης και ο Μίμης μελετούν προσεκτικά στοιχεία και μαρτυρίες για την υπόθεση του Σωτήρη, έχοντας στα χέρια τους το ημερολόγιο της Ηλέκτρας. Ο Χάρης είναι σκεπτικός για το αν θα πρέπει να το διαβάσουν. Τέλος, ο Παύλος και η Ηλέκτρα, εγκλωβισμένοι σ’ ένα καΐκι στη μέση του πελάγους, περιμένουν για μια σανίδα σωτηρίας.

**Πέμπτη 18. 09, στις 20:30**

**Επεισόδιο 4ο.** Ο Διονύσης έχει αποφασίσει να «κινήσει γη και ουρανό» για να εντοπίσει την Ηλέκτρα και τον Παύλο, ενώ ο Νικόλας ξεχύνεται στους δρόμους, προσπαθώντας να βρει τη Δανάη. Δεν αναζητεί, όμως, μονάχα εκείνη: οι λογαριασμοί του με την Αγνή είναι ακόμα ανοιχτοί και τα βήματά του τον οδηγούν στο σπίτι του Μπόγρη. Και καθώς ο δικηγόρος προσπαθεί να τον πείσει να μην ψάξει την Αγνή, μια αλήθεια βγαίνει στο φως: η αλήθεια για την τύχη της Δανάης… Τι θα διαλέξει ο Νικόλας; Να πάρει εκδίκηση ή να σώσει την κόρη του; Η Φιόνα εμφανίζεται στο σπίτι των Βρεττών για να μάθει τα νέα του Σωτήρη, αλλά η Τιτίκα τής έχει άλλα νέα: ό,τι συμφώνησαν με τον Πέτρο για το ναυπηγείο ακυρώνεται! Η Φιόνα, όμως, δεν έχει πει ακόμα την τελευταία της λέξη. Κι ενώ ο Σωτήρης φαίνεται να ανακτά, έστω σποραδικά, επαφή με το περιβάλλον, η Νεφέλη αρχίζει να θυμάται λεπτομέρειες από το μοιραίο βράδυ. Μια ερώτηση τη βασανίζει: τι έκανε η μητέρα της στο σπίτι εκείνη τη νύχτα;